Ramona Portelli Tintervista lil Nicole Hammet Nistqarr li dan l-aħħar innutajt li persuni żgħar fl-età qed jiksbu diversi suċċessi barra minn xtutna. Naturalment, dan jagħtini sodisfazzjon għax qed jagħmlu suċċess kemm għalihom personali kif ukoll gieħ għal Malta. Ftit taż-żmien ilu sirt naf b'kantanta żgħira b'vuċi li mhux biss qed tagħmel unur għaliha nnifisha barra minn xtutna, imma qed tkun ta' unur għal Malta wkoll. Qed nirreferi għal Nicole Hammett. Nicole għandha 13-il sena, tmur l-iskola ta' St Monica u bħala passatempi għandha għal qalbha l-kant, iż-żfin, id-drama, il-make-up u l-moda, it-tisjir, u t-tpinġija. Tiddeskrivi lilha nnifisha bħala persuna vivaċi ħafna, dħulija, tħobb iddaħħak u tidħak; persuna li taf ukoll tħobb, tħenn għal ħaddieħor u tgħin lil dak li jkun kemm tista'; sensittiva ħafna u tħobb ħafna u għalhekk tbati ferm meta xi ħadd jagħmlilha xi ħaġa, però taħfer malajr! Tħobb ħafna l-performing arts u tixtieq li tagħmel karriera minnu. Ilha tkanta minn mindu kellha disa' snin. Il-kant jgħinha tesprimi l-emozzjonijiet tagħha u twassalhom lill-udjenza li jkollha quddiemha. "Meta nkun fuq il-palk nagħmel performance, inħossni fl-aħjar tiegħi. Infatti, ħafna jgħiduli li jħossu li nkanta mill-qalb u li jien mhux biss kantanta imma performer għax inħobb niżfen u niġri fuq il-palk waqt li nkanta! L-ikbar sodisfazzjon li għandi hu li l-vuċi tiegħi writtha mingħand l-għażiż nannu tiegħi, Natalino Ebejer, li kien kantant u attur tal-operetta fil-ħamsinijiet u s-sittinijiet. L-ikbar sodisfazzjon hu meta nkanta xi kanzunetta li kien ikanta hu," bdiet tgħidli Nicole. Tkanta diversi stili: pop, klassiku, ballad, rock u rap Ta' età żgħira, b'wiċċha minn quddiem tista' tgħid li diġà tkanta diversi stili, fosthom pop, klassiku, ballads, rock u anke rap! Ħallejt f'idejha sabiex telabora aktar dwar dan. "Ovvjament, jien nitħarreġ u nagħmel għadd ta' eżerċizzji speċifiċi kuljum biex inkun nista' nkanta dawn l-istili hekk differenti. Ikolli wkoll nipprattika kważi kuljum u nkanta kanzunetti differenti biex nilħaq il-miri vokali tiegħi u l-vuċi tibqa' hekk flessibbli. Ġieli kien hemm min qalli biex nagħżel stil wieħed u nitkisser fuqu, iżda kemm il-vocal coach tiegħi u anke nies oħra li ġieli tawni parir, kif ukoll il-ġenituri tiegħi, dejjem jgħiduli li, dment li għadni hekk żgħira, ma jaqbilx li nagħżel! Għalissa nippreferi li nkompli nesperimenta bil-vuċi tiegħi u nkanta stili differenti u meta nikber forsi nagħżel li nispeċjalizza fi stil partikolari, skont l-opportunità li tiġi! Ta' min jgħid li Nicole hija magħrufa l-iktar għall-kanzunetta Phantom of the Opera ta' Sarah Brightman li biha kkompetiet kemm-il darba f'Malta, kif ukoll l-Italja u fuq it-televiżjoni. Illum magħrufa sew ukoll għall-interpretazzjoni tagħha ta' Bohemian Rhapsody tal-grupp Queen. Fil-fatt, ikkonfermat li, għalkemm tkanta għadd ta' kanzunetti moderni, tħossha komda ferm li tkanta ċerti covers klassiċi. Mhux hekk biss, iżda Nicole rebħet għadd kbir ta' festivals f'Malta kemm ilha tikkompeti minn Ottubru tal-2013. Fil-fatt, rebħet ukoll Premio Rivelazione fil-konkors Taljan li xxandar fuq Sky Italia Una Stella Sta Nascendo 2014; kienet semifinalista fil-programm ta' La 5 Tra Sogno e Realtà 2015; semifinalista u finalista f'għadd kbir ta' kompetizzjonijiet fuq stazzjonijiet televiżivi Maltin. Madankollu, Nicole temmen li biex tirnexxi f'dan il-qasam trid tikkompeti u tagħmel isem għaliha nnifisha. "Importanti wkoll li tikkompeti mhux biss Malta, iżda anke barra minn xtutna. Ovvjament, dan it-tip ta' kompetizzjonijiet dejjem joffruli sfida u jkolli naħdem u nipprattika ferm iktar mis-soltu. Qatt ma nista' ngħid li naf kollox u li l-vuċi tiegħi hi perfetta! Ikolli għalhekk nibqa' naħdem u nistinka biex dejjem intejjeb il-vuċi u biex inkun nista' nkanta covers pjuttost diffiċli. Mill-banda l-oħra, bħal kull kantant ieħor, diżappunti kelli wkoll, però nħoss li fil-verità dawn mhux ikissruni iżda jagħtuni s-saħħa biex naħdem iktar u jgħinuni biex inżomm saqajja mal-art," sostniet Nicole. Fatt interessanti dwar Nicole huwa li bħalissa qed tkanta ma' żewġ baned lokali: il-Banda Sant'Elena ta' Birkirkara u l-Banda Melita tal-Imsida, u tħossha xxurtjata u onorata li dawn iż-żewġ baned u s-surmastrijiet tagħhom fdaw fiha u emmnu daqshekk fit-talent tagħha. "Hu tassew unur li tawni din l-opportunità sabiħa! Li tkanta live ma' banda hi esperjenza sabiħa ferm u żgur kull kantant joħlomha! Bħalissa jien involuta fil-provi u taħriġ mal-imsemmija baned u se nkanta f'għadd ta' festi madwar Malta magħhom. Ta' min isemmi l-festa tal-Kunċizzjoni fil-Ħamrun, ta' Ħal Balzan u ta' Santa Liena f'Birkirkara, fejn mal-Banda Sant'Elena se nkanta l-kanzunetti Proud Mary ta' Tina Turner, Bohemian Rhapsody u Granada; mal-Banda Melita tal-Imsida se nkanta fil-kunċert li jsir fl-Imsida fil-ġimgħa tal-festa ta' San Ġużepp kif ukoll se nkanta magħhom meta jkunu mistiedna jdoqqu lejlet il-festa ta' Ħal Balzan. Magħhom se nkanta Phantom of the Opera u l-innu tal-Imsida, kif ukoll We are the World ta' Michael Jackson li se nkanta ma' kantanti oħra." Nicole kantat fil-kunċert annwali ta' Lejliet l-Ewwel tas-Sena mal-Banda Sant'Elena ta' Birkirkara; fi tmiem il-ġimgħa li għadda kantat mal-Banda San Gabriel ta' Ħal Balzan, mas-Surmast Joe Carbonaro; u se tkanta wkoll mas-Soċjetà Filarmonika Marija Annunzjata ta' Ħal Balzan u l-Banda Melita tal-Imsida, it-tnejn taħt id-direzzjoni tas-Surmast Ray Cremona. Rebħet il-Grand Prix Runner Up fil-Junior Star of the Festival Riċentament Nicole rebħet il-Grand Prix Runner Up (Junior Star of the Festival) fil-Malta International Singer's Festival – Eurostars bil-kanzunetta Bohemian Rhapsody, u kienet mistiedna biex tipparteċipa fis-sezzjoni Pop-Opera fil-festival Music for Kids fir-Rumanija għal dan is-sajf. "Din kienet esperjenza tal-ġenn li mhu se ninsieha qatt! Kienet ġimgħa ta' attivitajiet mal-kantanti barranin u Maltin u vera ħadna gost għax anke għamilt ħbieb ġodda! Minn qalbi nirringrazzja lill-organizzaturi ta' dan il-festival, Catherine u Martin Degabriele, li taw lili u tfal u żgħażagħ Maltin oħra bħali l-opportunità li nikkompetu mal-barranin f'Malta stess! Kien hemm għadd sabiħ ta' kantanti barranin, kollha bi stili differenti, u inti titgħallem minn kull waħda u wieħed minnhom! Aħna Malta żgħar wisq, u ħafna kantanti jispiċċaw kważi jimitaw lil dak jew lill-oħra. Li tara kantanti barranin imħarrġa minn vocal coaches barranin jagħtik idea ta' x'hemm barra minn xtutna," ikkonfermat Nicole. Ta' min jgħid li bħalissa qed taħdem fuq materjal ġdid li bih se tikkompeti fl-imsemmi festival f'Awwissu li gej. Fil-fatt, għadha kif irrekordjajt mix oriġinali maħduma għaliha ta' stil klassiku u pop. Tinsab eċitata ħafna b'dan il-proġett u għandha seba' ġennijiet biex tara x'rispons sertieħu ta' din il-kanzunetta. "Ovvjament, festival bħal dan jirrikjedi ħafna xogħol ta' tħejjija; kif jgħid il-Malti: irrid immur hemm armata sa snieni! Apparti t-taħriġ fil-vuċi ta' kuljum li hu importanti ħafna, u l-lezzjonijiet tat-teknika, irridu naħsbu wkoll għall-koreografija, l-ilbies, kif se nagħmel xagħri u l-pakkett kollu jrid ikun jekk jista' jkun perfett biex nagħti idea tajba ta' Malta," tbissmet tgħid. Fl-aħħar ta' din l-intervista, Nicole wriet ix-xewqa tagħha li tirrappreżenta lil Malta fil-Junior Eurovision, jew fil-Eurovision iktar tard meta tikber. Għandha pjanijiet ukoll li tikkompeti fi Britain's Got Talent fil-futur qrib u f'The Voice jew X-Factor meta tagħlaq is-16-il sena. "Jien, lil min bħali jitħarreġ fil-kant jew jitħajjar li jibda, ngħidlu biex jagħmel kuraġġ, jaħdem u jibda! Ngħidlu wkoll li ma tridx taqta' qalbek mal-ewwel intopp li jiġi. Jien sibt ħafna sa issa, imma qatt ma qtajt qalbi. Lil dak li jkun ngħidlu: 'Ħares 'il quddiem mhux lura, tgħallem mill-iżbalji tal-passat u ibqa' aħdem u stinka biex il-ħolm tiegħek isir realtà! L-importanti li, tagħmel kemm tagħmel suċċess, qatt ma għandek taħseb li lħaqt il-quċċata, jew li int l-aħjar wieħed jew waħda. Importanti li dejjem iżżomm saqajk mal-art, u tibqa' taħdem biex dejjem ittejjeb dak li għandek'," temmet tgħid Nicole bl-akbar onestà.